Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(Týmto uverejnením sa nahrádza text uverejnený v Ú. v. EÚ C 203, 17.6.2020, s. 7)

(2020/C 322/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Λουκάνικο Πιτσιλιάσ“/„Loukaniko Pitsilias“

EÚ č.: PGI-CY-02369 – 15.9.2017

CHOP ( ) CHZO (X)

1. Názov

„Λουκάνικο Πιτσιλιάς“/„Loukaniko Pitsilias“

2. Žiadateľská(-é) krajina(-y)

Cyprus

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Názov „Λουκάνικο Πιτσιλιάς“/„Loukaniko Pitsilias“ sa používa pre vyzretý údený mäsový výrobok marinovaný vo víne, ktorý sa vyrába bez pridania konzervačných látok (napr. dusičnanov, dusitanov, polyfosforečnanov), zvýrazňovačov chuti či iných prídavných látok. Prídavné a konzervačné látky (napr. dusičnany a dusitany) sa nenachádzajú ani v surovinách, z ktorých sa výrobok pripravuje.

Pripravuje sa z týchto surovín:

— čerstvého mletého bravčového mäsa zo zdravých zvierat, ktoré boli zabité v súlade so zákonom (dokonale odkrvené a okamžite uložené do chladničky). Pri doručení sa kontroluje farba (charakteristická svetločervená), vôňa (príjemná) a vnútorná teplota (od 0 °C do 4° C),

— bravčového čreva vopred očisteného a ošetreného soľou pri teplote nižšej ako 4° C. Pri doručení sa kontroluje jeho čistota a vôňa (príjemná),

— suchého červeného vína z vinohradov, v ktorých sa pestuje vinič miestnej odrody „Mavro“ a prípadne aj odrody „Maratheftiko“. Pri doručení vína sa kontroluje vôňa (charakteristická pre danú odrodu), obsah alkoholu (od 12 % do 15 %) a obsah cukru (max. 4 g/l),

— hrubozrnnej (morskej) soli,

— drveného koriandra (Coriandrum sativum), mletej rasce (Cuminum cyminum) a mletého čierneho korenia (Piper nigrum),

Výrobok „Λουκάνικο Πιτσιλιάς“/„Loukaniko Pitsilias“ má tieto vlastnosti:

Fyzické vlastnosti

Výrobok sa dodáva na konzumáciu v podobe spojených párov alebo samostatných klobás.

Jednotlivé kusy sú dlhé, tenké a majú valcovitý tvar.

Priemer jednotlivej klobásy: 2 – 4 cm.

Dĺžka jednotlivej klobásy: 5 – 40 cm.

Organoleptické vlastnosti

Farba: na povrchu tmavá sivohnedá až čierna, vnútri bledá purpurová s občasnými výraznými bielymi časťami tuku.

Vôňa: vôňa dymu, červeného vína, koriandra (Coriandrum sativum) a rasce (Cuminum cyminum)

Chuť: jemne slaná s výraznou príchuťou červeného vína, dymu, koriandra, rasce a čierneho korenia (Piper nigrum).

Textúra: textúra výrobku je súdržná; každý plátok ostáva pri krájaní celistvý, zmes mletého mäsa sa nedrobí.

Chemické vlastnosti

Obsah vlhkosti: 40 % – 60 %.

Chlorid sodný: 1,5 % – 3 %.

Maximálny obsah tuku: 35 %.

Výrobok „Λουκάνικο Πιτσιλιάς“/„Loukaniko Pitsilias“ sa môže predávať balený alebo voľne, v celku alebo krájaný.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Suché červené víno, ktoré sa používa pri príprave výrobku „Λουκάνικο Πιτσιλιάς“/„Loukaniko Pitsilias“, sa vyrába vo vymedzenej geografickej oblasti vo vinohradoch, ktoré pestujú víno prevažujúcej miestnej odrody „Mavro“. Tieto vinohrady sa nachádzajú v oblasti Pitsilia, v ktorej sa vyrábajú vína s kontrolovaným označením pôvodu. Vo daných vinohradoch sa môžu pestovať aj vína odrody „Maratheftiko (Vamvakada)“.

Oblasť Pitsilia je charakteristická špecifickým zložením a kvalitou pôdy, pričom pestovaniu viniča na výrobu vína prajú vlastnosti ako vysoká nadmorská výška, neúrodné a zvažujúce sa pôdy, erodované sopečné horniny a nedostatok zrážok v období dozrievania hrozna. Všetky uvedené klimatické a morfologické osobitosti dodávajú vínu z oblasti Pitsilia špecifické organoleptické a kvalitatívne vlastnosti, ktoré sa prenášajú do výrobku a ovplyvňujú jeho organoleptický charakter, keďže dôležitou súčasťou konzervačného procesu je máčanie vo víne.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti sa musia na prípravu výrobku „Λουκάνικο Πιτσιλιάς“/„Loukaniko Pitsilias“ uskutočniť tieto kroky: suché solenie mletej zmesi a namáčanie vo víne počas aspoň troch dní, pridávanie korenín, plnenie bravčových čriev zmesou, zaviazanie čriev v pravidelných intervaloch na vytvorenie reťazcov výrobku „Λουκάνικο Πιτσιλιάς“/„Loukaniko Pitsilias“, údenie počas 2 až 5 dní v zrecej miestnosti (podľa potreby), aby sa mu dodal obsah vody požadovaný výrobcom (oddiel 3.2).

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Bez ohľadu na obchodnú úpravu, v ktorej sa ponúka (balený alebo voľne, v celku alebo krájaný), musí byť výrobok náležite označený registrovaným názvom a podrobnými informáciami o závode, v ktorom bol vyrobený a/alebo krájaný a balený (ak sa krájanie a balenie nevykonáva vo výrobnom závode).

4. Stručné vymedzenie zemepisnej oblasti

Vymedzená zemepisná oblasť Pitsilia je známa hornatým terénom. Pozostáva z oblastí v nadmorskej výške 700 alebo viac metrov, ktoré sa nachádzajú v rámci administratívnych hraníc týchto lokalít:

okres Nikózia: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikózia), Palechori, Platanistasa, Polystypos, Saranti, Spilia, Farmakas, Fikardou, Fterikoudi a Kambi,

okres Larnaka: Odou,

okres Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra a Chandria.

5. Súvislosť so zemepisnou oblasťou

Žiadosť o zápis CHZO „Λουκάνικο Πιτσιλιάς“/„Loukaniko Pitsilias“ sa opiera o fyzické, chemické a organoleptické vlastnosti výrobku, ktoré sa tvoria a zachovávajú počas výrobného procesu, pri ktorom sa nevyžaduje použitie žiadnych prídavných ani iných pomocných látok.

Vlastnosti výrobku „Λουκάνικο Πιτσιλιάς/Loukaniko Pitsilias“ dosahujú výrobcovia na základe svojho know-how, a to najmä týmito postupmi:

výber mäsa je na každom výrobcovi. Výrobcovia používajú mleté mäso z rôznych častí ošípanej (okrem životne dôležitých orgánov). To umožňuje výrobcom pridávať alebo odoberať tuk. Pri dokončovaní tohto procesu výrobcovia čerpajú zo svojej skúsenosti, aby zabezpečili, že percentuálny podiel tuku vo výrobku „Λουκάνικο Πιτσιλιάς“/„Loukaniko Pitsilias“ nepresiahne 35 %, keďže to by spôsobilo, že by bola textúra výrobku mäkšia, než je želané.

Mleté mäso výrobcovia nasolia podľa vlastného uváženia na základe skúseností a pravidelne miešajú, aby sa soľ v mäse rovnomerne rozložila a dosiahla sa požadovaná slanosť konečného výrobku.

Solenie a máčanie vo víne sa uskutočňujú zároveň. Nasolené mleté mäso sa ponechá aspoň 3 dni vo víne a pravidelne sa premiešava, čím sa zabezpečí rovnomernosť charakteristickej chute, vône a farby vína v mletej zmesi.

Charakteristická intenzívna chuť a aróma vína a charakteristická farba vnútri výrobku „Λουκάνικο Πιτσιλιάς“/„Loukaniko Pitsilias“ sú ovplyvnené výberom vína, ktoré je vhodné z hľadiska arómy a chemických vlastností, ako aj dĺžkou času, po ktorý je mleté mäso ponorené a namáčané vo víne. Víno by malo byť červené a suché, malo by pochádzať z vinohradov pestujúcich vína miestnej odrody „Mavro“, ktorá v oblasti prevažuje (predstavuje okolo 80 % celkovej plochy osadenej viničom), prípadne spolu s vínami z červenej odrody „Maratheftiko“.

Do mletej zmesi sa podobne ako soľ a víno pridajú aj koreniny.

Postupy solenia, máčania vo víne, pridávania korenín a miešania prípravku tvoria dôležité etapy výrobného procesu, ktoré zabezpečujú, že sa klobásy pripravujú z rovnakej zmesi mletého mäsa a že majú rovnaké kvalitatívne vlastnosti.

Keď zmes podľa názoru výrobcu dosiahne požadované vlastnosti, naplní sa do prírodných bravčových čriev. Črevo sa na koncoch uzavrie a v pravidelných odstupoch sa zauzlí, čím sa vytvorí reťaz klobás „Λουκάνικο Πιτσιλιάς“/„Loukaniko Pitsilias“. Významnú súčasť know-how výrobcov pri plnení a viazaní bravčových čriev tvorí vytvorenie drobných dierok, ktorými sa zabráni zadržiavaniu nadbytočnej vlhkosti v čreve. Ak by v čreve vlhkosť zostala, konečný výrobok by bol veľmi nerovnomerný a obsahoval by vzduchové vaky.

Ďalšou významnou súčasťou know-how výrobcov je údenie, ktorým sa zabezpečujú chuť, vôňa, textúra a farba konečného výrobku. Údenie je zároveň aj fázou výrobného procesu, ktorá predurčuje farbu na povrchu klobás „Λουκάνικο Πιτσιλιάς“/„Loukaniko Pitsilias“ mení na tmavšiu, keďže farba tmavne na konci jemného, postupného a studeného údenia. O intenzite ohňa, trvaní údenia, vzdialenosti klobás od ohňa a frekvencii otáčania klobás v udiarni rozhodujú výrobcovia na základe svojich skúseností. Výsledkom je údený konečný výrobok bez zmeny chute a vône získaných vo fáze máčania mletého bravčového mäsa vo víne a koreninách. Intenzita ohňa sa mení v závislosti od klimatických podmienok, aby sa zachovala chuť a textúra výrobku. Ak by bol oheň počas údenia priveľmi intenzívny, konečný výrobok by bol chrumkavejší a na povrchu tmavší, čo nie sú žiaduce vlastnosti.

Údenie a čas strávený v zrecej miestnosti (podľa potreby) sú procesy, ktorými výrobok získava požadovanú úroveň vlhkosti a charakteristickú pevnejšiu textúru pri konzumácii na rozdiel od iných podobných výrobkov, ktoré sa neúdia a nenechávajú vyzrieť.

Podnebie oblasti Pitsilia, ktoré je charakteristické chladnými suchými letami a miernymi zimami, viedlo spolu s kopcovitou a pomerne neúrodnou pôdou k vyvinutiu postupu výroby a uchovávania spracovaných mäsových výrobkov pri izbovej teplote, vďaka čomu mali rodiny prístup k mäsu počas celého roka. Know-how na výrobu týchto výrobkov sa nezmenilo a odovzdávalo sa z generácie na generáciu; výrobcovia v regióne Pitsilia ho vo svojich moderných zariadeniach používajú dodnes.

Pôda a klíma oblasti Pitsilia sa podieľajú aj na menšom objeme produkcie hrozna v porovnaní s ostatnými oblasťami, pričom jeho šťava býva bohatšia na polyfenoly. Okrem ostatného výrobného know-how zdedili výrobcovia klobás „Λουκάνικο Πιτσιλιάς“/„Loukaniko Pitsilias“ aj vynikajúce čierne víno, ktoré sa spomína v publikácii N. Ieridesa z roku 1903 Stručné dejiny Cypru. Aj to svedčí o silnom prepojení medzi výrobkom a danou oblasťou, keďže charakteristickú intenzívnu vôňu a chuť mu dodáva miestne víno „Mavro“.

Práve vďaka svojim vlastnostiam, ktoré sú výsledkom know-how výrobcov a použitia vína z daného regiónu, si výrobok „Λουκάνικο Πιτσιλιάς“/„Loukaniko Pitsilias“ získal spolu s výrobkom „Pafitiko Loukaniko“ povesť najlepších cyperských klobás, ako sa uvádza v publikácii P. Xioutasa z roku 1978 Kypriaki Laografia ton Zóon (Zvieratá v cyperskej ľudovej tvorbe).

Spracované mäsové výrobky z regiónu Pitsilias vrátane výrobku „Λουκάνικο Πιτσιλιάς“/„Loukaniko Pitsilias“ sú s touto konkrétnou oblasťou neoddeliteľne späté, a preto sa na ne osobitne odkazuje aj vo všetkých publikáciách a/alebo na webových stránkach o cestovnom ruchu, napríklad v publikácii ministerstva poľnohospodárstva, prírodných zdrojov a životného prostredia z roku 2011 Gastronomikos Chartis tis Kyprou (Kulinárska mapa Cypru) a publikácii Florentie Kithraiotou z roku 2009 Trofi: aformi schesis (Jedlo: základ vzťahu).

Odkaz na uverejnenie špecifikácie

(článok 6 ods. 1 druhý pododsek nariadenia)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) Ú. v. EÚ L 343, 14.12.2012, p. 1.